SL Uradni list Evropske unije L 320/26

UREDBA KOMISIJE (ES) št. 1993/2005

z dne 7. decembra 2005

o prilagoditvi izvoznih nadomestil za slad, predvideni v členu 15(4) Uredbe Sveta (ES) št. 1784/2003

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1784/2003 z dne 29. septembra 2003 o skupni ureditvi trga za žita (1), in zlasti prvega pododstavka člena 18 Uredbe,

ob upoštevanju naslednjega:

(1) Uredba Komisije (EGS) št. 1680/78 z dne 17. julija 1978 o prilagoditvi izvoznih nadomestil za slad v skladu s členom 16(4) Uredbe (EGS) št. 2727/75 (2) je bila bistveno spremenjena (3). Zaradi jasnosti in racionalnosti bi bilo treba navedeno uredbo kodificirati.

(2) Za ječmenov slad, izvožen v prvih treh mesecih tržnega leta, za katerega je bilo nadomestilo vnaprej določeno pred 1. julijem, člen 15(4) Uredbe (ES) št. 1784/2003 določa pogoje za prilagoditev vnaprej določenega nadomestila.

(3) Treba je zagotoviti, kadar se takšna prilagoditev izvede, da je bil ječmenov slad, izvožen v prvih treh mesecih tržnega leta, na zalogi ob koncu prejšnjega tržnega leta oziroma je bil pridobljen iz ječmena na zalogi ob tem času. Zato je treba preveriti količine ječmena na zalogi ob koncu tržnega leta. Za preverjanje takšnih količin in za sprejetje vseh potrebnih ukrepov za zagotovitev skladnosti določb Skupnosti o prilagoditvi izvoznih nadomestil za slad, izvožen v tem obdobju, morajo biti pooblaščeni pristojni organi vsake države članice.

(4) Ukrepi, predvideni s to uredbo, so v skladu z mnenjem Upravljalnega odbora za žita –

SPREJELA NASLEDNJO UREDBO:

Člen 1

1. Določbe te uredbe se uporabljajo za slad ali ječmen na zalogi ob koncu tržnega leta, ki se izvozi kot slad v prvih treh mesecih naslednjega tržnega leta na podlagi dovoljenja, v katerem je nadomestilo določeno vnaprej pred 1. julijem.

2. Za določitev datuma izvoza se uporabi ustrezni datum dokončanja carinskih formalnosti iz člena 24(1) Uredbe Komisije (ES) št. 1291/2000 (4).

Člen 2

1. Da bi bil izvoznik upravičen do prilagoditve izvoznega nadomestila za ječmenov slad, predvidene v členu 15(4) Uredbe (ES) št. 1784/2003, mora:

(a) če je bil slad pridobljen iz ječmena na zalogi ob koncu tržnega leta, organu države članice, pristojnemu za plačilo nadomestila, predložiti dokumente, ki potrjujejo: (i) da prihaja ječmen iz zalog, prijavljenih v skladu s členom 3 pristojnemu organu države članice, na katere ozemlju so bile zaloge; (ii) da je bil slad izvožen po 30. juniju in pred 1. oktobrom zadevnega leta;

(b) če je bil slad na zalogi ob koncu tržnega leta, predložiti organu države članice, pristojnemu za plačilo nadomestila, dokumente, ki potrjujejo: (i) da prihaja slad iz zalog, prijavljenih v skladu s členom 3 pristojnemu organu države članice, na katere ozemlju so bile zaloge; (ii) da je bil slad izvožen po 30. juniju in pred 1. oktobrom zadevnega leta.

2. Dokumente iz točke (a)(i) in točke (b)(i) odstavka 1 ima organ, pristojen za plačilo nadomestila.

Člen 3

1. Imetnik zalog sladu ali ječmena, ki naj bi se izvozile kot slad s prilagojenim nadomestilom, je moral pristojnemu organu države članice, na katere ozemlju so zaloge, vložiti prijavo s priporočenim pismom ali z elektronskim sporočilom, poslanima najpozneje tretji delovni dan v juliju, v kateri je navedel zgoraj navedene zaloge sladu in ječmena, ki jih je imel 30. junija. Takšna prijava vključuje vsaj postavke, določene v Prilogi I k tej uredbi.

2. Če so bili izpolnjeni pogoji iz odstavka 1 in na zahtevek zainteresirane stranke, izda pristojni organ eno ali več potrdil z navedbo, da so bili izvoženi proizvodi ob koncu prejšnjega tržnega leta dejansko na zalogi in so zato upravičeni do prilagoditve nadomestila v skladu s členom 15(4) Uredbe (ES) št. 1784/2003.

Potrdila se lahko izdajo samo za količino, ki ne presega količine, prijavljene v skladu z odstavkom 1. Na zahtevo zadevne stranke se lahko poprej izdano potrdilo zamenja z dvema ali več potrdili za delne količine.

Člen 4

1. Pristojni organ vsake države članice:

(a) opravi potrebno kontrolo zalog in njihovih premikov na svojem ozemlju;

(b) sprejme vse potrebne dodatne ukrepe za upoštevanje posebnih pogojev znotraj svojega ozemlja in zlasti obdobij, v katerih je treba opraviti kontrolo zalog in njihovih premikov.

2. Države članice pošljejo Komisiji najpozneje do 31. decembra zadevnega leta pisno poročilo o uporabi te uredbe, z navedbo količino ječmena ali sladu na zalogi ob koncu tržnega leta in količin sladu, izvoženih po tej uredbi.

3. V vsaki državi članici je pristojni organ intervencijska služba ali drug takšen organ, ki ga določi država članica.

Člen 5

Uredba (EGS) št. 1680/78 se razveljavi.

Sklici na razveljavljeno uredbo se upoštevajo kot sklici na to uredbo in se berejo v skladu s primerjalno tabelo v Prilogi III.

Člen 6

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. decembra 2005 Za Komisijo Predsednik José Manuel BARROSO

(1) UL L 270, 21.10.2003, str. 78. Uredba, kakor je bila spremenjena z Uredbo Komisije (ES) št. 1154/2005 (UL L 187, 19.7.2005, str. 11).

(2) UL L 193, 18.7.1978, str. 10. Uredba, kakor je bila spremenjena z Uredbo (EGS) št. 2029/86 (UL L 173, 1.7.1986, str. 44).

(3) Glej Prilogo II.

(4) UL L 152, 24.6.2000, str. 1.

PRILOGA I

Osnovni podatki, ki se navedejo pri prijavi zalog sladu ali ječmena, ki so na zalogi dne 30. junija

A. Slad

1. Količina, razčlenjena po kategoriji sladu;

2. kraj skladiščenja.

B. Ječmen

1. Količina;

2. kraj skladiščenja;

3. izjava s potrditvijo, da: (a) ječmen ne izvira iz nove žetve v Skupnosti; (b) je ječmen primeren za predelavo v slad.

PRILOGA II

Razveljavljena uredba z njeno spremembo

PRILOGA III

PRIMERJALNA TABELA